钦定古今图书集成/明伦汇编/官常典/第697卷 > 王德新
## 钦定古今图书集成/明伦汇编/官常典/第697卷 > 王德新

按《明外史》本传：“德新，字应明，安福人。万历八年进士。
授南京兵部主事。父丧除入都。座主申时行方柄国，
或劝往谒可得美曹，德新曰：‘吾安忍举生平而尽弃
之’？乃补刑部。十五年，工部尚书何起鸣拾遗被劾，恃
中官张诚援力讦都御史辛自修，冀留用。诸御史不
平，交章论起鸣。帝怒，谪高维崧、赵卿、左之宜、张鸣冈”
四人，而悉夺他御史俸。德新抗言曰：“起鸣人品具在，
公论非有功绩足录，为陛下素所深信。陛下试思此
举果出宸衷独断否耶？夫予夺不出朝廷，使左右得
肆其慝，时事可忧，孰甚于此？彼近习嬖幸，巧于文奸必谓陛下聪明天纵，谁敢欺蔽？此言一入，将有浸惑
君心而不自觉者，不可不辨之早也。且因一尚书而
罪诸御史。脱斥及乘舆，更以何法治之？”疏入，帝大怒，
执下诏狱，究主使者刑甚酷。德新厉声曰：“死即死耳，
终不诬他人。”主者以状闻，削籍为民。巡按御史朱鸿
谟疏荐，忤旨，夺俸。久之，起南京工部主事。擢光禄丞。
母忧归，竟不复出。